b'\n_START_ARTICLE_\nBenediktas Vasiliauskas\n_START_PARAGRAPH_\nBenediktas Vasiliauskas (1907 m. spalio 16 d. Nark\xc5\xabn\xc5\xb3 k., Gelgaudi\xc5\xa1kio vals\xc4\x8d., \xc5\xa0aki\xc5\xb3 apskr. \xe2\x80\x93 1977 m. gegu\xc5\xbe\xc4\x97s 7 d. Jurbarke) \xe2\x80\x93 valtornininkas, pedagogas, dirigentas, chorvedys.\n_START_SECTION_\nBiografija\n_START_PARAGRAPH_\n1919\xe2\x80\x931925 m. mok\xc4\x97si Jurbarko \xe2\x80\x9eSaul\xc4\x97s\xe2\x80\x9c gimnazijoje, 1927\xe2\x80\x931931 m. Kauno Vytauto Did\xc5\xbeiojo universitete studijavo teis\xc4\x99, 1934 m. Kauno konservatorijoje baig\xc4\x97 valtornos klas\xc4\x99, o 1935\xe2\x80\x931936 m. dar studijavo kapelmeisterio klas\xc4\x97je. Konservatorijoje taip pat mok\xc4\x97si chorvedybos ir kompozicijos._NEWLINE_Kapelmeisterio klas\xc4\x99 baig\xc4\x99s labai gerais pa\xc5\xbeymiais ir \xc4\xafgij\xc4\x99s karininko laipsn\xc4\xaf, vadovavo kariniam orkestrui. Kur\xc4\xaf laik\xc4\x85 grojo valtorna Kauno radiofono simfoniniame orkestre (dirigentas Balys Dvarionas), dainavo vokaliniame oktete._NEWLINE_1941\xe2\x80\x931944 m. Kauno konservatorijoje d\xc4\x97st\xc4\x97 pu\xc4\x8diam\xc5\xb3j\xc5\xb3 instrument\xc5\xb3, muzikos teorijos bei metodikos disciplinas. 1939 m. bir\xc5\xbeelio 9 \xe2\x80\x93 10 d. dalyvavo Kaune surengtoje Baltijos \xc5\xa1ali\xc5\xb3 muzik\xc5\xb3 konferencijoje, buvo veiklus Lietuvos muzik\xc5\xb3 draugijos narys. Yra vadovav\xc4\x99s Lietuvos valstybin\xc4\x97s filharmonijos liaudies instrument\xc5\xb3 ansambliui._NEWLINE_1945\xe2\x80\x931948 m. \xe2\x80\x93 Klaip\xc4\x97dos muzikinio dramos teatro antrasis dirigentas ir muzikos mokyklos d\xc4\x97stytojas. Klaip\xc4\x97doje prad\xc4\x97jus juo dom\xc4\x97tis saugumie\xc4\x8diams, 1948 m. i\xc5\xa1vyko \xc4\xaf Jurbark\xc4\x85, kur pasistat\xc4\x97 nam\xc4\x85 ir \xc5\xabkinius pastatus. Jurbarke i\xc5\xa1var\xc4\x97 pla\xc4\x8di\xc4\x85 kult\xc5\xabrin\xc4\x99 \xe2\x80\x93 muzikin\xc4\x99 vag\xc4\x85. 1950\xe2\x80\x931962 m. buvo kult\xc5\xabros nam\xc5\xb3 meno vadovas, mi\xc5\xa1riojo choro ir pu\xc4\x8diam\xc5\xb3j\xc5\xb3 orkestro dirigentas, organizavo koncertus. Taip pat d\xc4\x97st\xc4\x97 muzik\xc4\x85 vidurin\xc4\x97je mokykloje, vadovavo moksleivi\xc5\xb3 chorams, vokaliniams ansambliams ir orkestrams._NEWLINE_I\xc5\xa1 Jurbarko kuriam laikui i\xc5\xa1vyko dirbti \xc4\xaf Kidulius (\xc5\xa0aki\xc5\xb3 raj.), kur buvo \xc4\xafkurta vaik\xc5\xb3 muzikos mokykla. Su kompozitoriumi J. Gai\xc5\xbeausku pastat\xc4\x97 jo operet\xc4\x99 \xe2\x80\x9eRamun\xc4\x97\xe2\x80\x9c, tur\xc4\x97jusi\xc4\x85 didel\xc4\xaf pasisekim\xc4\x85. 1967 m. i\xc5\xa1\xc4\x97j\xc4\x99s \xc4\xaf pensij\xc4\x85, dar kur\xc4\xaf laik\xc4\x85 dirbo Jurbarko vaik\xc5\xb3 muzikos mokykloje._NEWLINE_B. Vasiliauskas organizavo Jurbarko rajono dain\xc5\xb3 \xc5\xa1ventes ir buvo j\xc5\xb3 vyr. dirigentas, savo vadovaujamus kolektyvus parengdavo rajono ir respublikin\xc4\x97ms dain\xc5\xb3 \xc5\xa1vent\xc4\x97ms. Suk\xc5\xabr\xc4\x97 dain\xc5\xb3 chorams ir solistams. I\xc5\xa1populiar\xc4\x97jo jo harmonizuota liaudies daina \xe2\x80\x9eO dalele tu mano\xe2\x80\x9c._NEWLINE_Adel\xc4\x97 ir Benediktas Vasiliauskai i\xc5\xa1augino 11 vaik\xc5\xb3 ir juos i\xc5\xa1leido \xc4\xaf mokslus. Visi lank\xc4\x97 vaik\xc5\xb3 muzikos mokyklas, o trys \xc4\xafgijo special\xc5\xb3j\xc4\xaf vidurin\xc4\xaf muzikin\xc4\xaf i\xc5\xa1silavinim\xc4\x85. S\xc5\xabnus K\xc4\x99stutis dirbo Jurbarko Antano Sodeikos vaik\xc5\xb3 muzikos mokykloje. \xc4\xae muzikos mokslus i\xc5\xa1leido ir sesers s\xc5\xabn\xc5\xb3 Kazimier\xc4\x85 Bili\xc5\xabn\xc4\x85.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'